# Paula Ribó González

Paula Ribó González (Barcelona, 30 d'abril de 1990), coneguda artísticament com a Rigoberta Bandini, és una cantant, actriu, dramaturga i escriptora catalana. Va ser una de les creadores del trio musical The Mamzelles.

## Biografia

Als nou anys, Ribó va començar a compondre cançons i també a aprendre a tocar la guitarra, creant les seves pròpies melodies. Com a actriu de doblatge, el 1999 va posar veu a la princesa Dot a A Bug's Life i, el 2013, a Anna d'Arendelle a Frozen, en català. També va posar la veu de Chihiro o Caillou, en castellà. El 2011 va crear el grup The Mamzelles, juntament amb Paula Malia i Bàrbara Mestanza; el 2013 es van donar a conèixer amb la campanya de publicitat «Envàs on vas» de la Generalitat de Catalunya. Ha dirigit obres a la Sala Barts o l'Espai Brossa, i va publicar una novel·la propera a l'autoficció titulada Vértigo.
El 2020 va publicar les seves primeres cançons sota el nom artístic de Rigoberta Bandini, «Too Many Drugs» i «In Spain We Call It Soledad» barrejant anglès i espanyol, terrenalitat i espiritualitat, ball electrònic i cançó clàssica. També va publicar «Que Cristo baje» amb la col·laboració del director novaiorquès Jason Trucco per a la realització del videoclip. A mitjan 2020, just després del naixement del seu fill, va publicar una versió de «Cuando tu nazcas» de Mocedades. El 2021, a la gala dels XIII Premis Gaudí va reinterpretar en directe «Qualsevol nit pot sortir el sol» de Jaume Sisa; el mateix any va ser l'autora d'«Aviam què passa», la cançó de la campanya d'estiu d'Estrella Damm.
El gener de 2022 va ser una de les favorites del festival Benidorm Fest convocat per triar el representant de RTVE en el festival d'Eurovisió de 2022 amb la cançó feminista "Ay mamá", però finalment va quedar segona, darrere de Chanel Terrero. El mateix any, va anunciar que es prendria un descans de la música i, en canvi, va encetar el pòdcast RIGOtalks.

## Referències

* 1 2 Bundó, Xavi. «Qui és Rigoberta Bandini i per què triomfa amb ‘In Spain we call it Soledad’?». Via Lliure. Rac1, 10-11-2020. [Consulta: 7 febrer 2021].
* 1 2 Sansó, Ainhoa. «Rigoberta Bandini fa un crit al cel amb «Que Cristo baje»». Enderrock, 15-05-2020. [Consulta: 7 febrer 2021].
* ↑ Pérez Pagès, Anna. «Entrevista a Rigoberta Bandini». Àrtic. Betevé, 25-11-2020. [Consulta: 7 febrer 2021].
* 1 2 Ávalos, Almudena. «La cantant catalana Rigoberta Bandini, viral a Spotify amb ‘In Spain we call it soledad’». El País, 23-10-2020. [Consulta: 7 febrer 2021].
* ↑ Urzaiz, Begoña Gómez. «Rigoberta Bandini: “Si mi canción gusta y la he hecho desde la libertad, ¿por qué no puede sonar en el Mercadona?”» (en castellà). El País, 01-02-2021. [Consulta: 7 febrer 2021].
* ↑ Prieto, Darío. «Rigoberta Bandini: “No hace falta ser Beyoncé para tener un hijo y seguir en la música”» (en castellà). El Cultural, 22-01-2021. [Consulta: 7 febrer 2021].
* ↑ «Rigoberta Bandini canta "Qualsevol nit pot sortir el sol"». TV3, 21-03-2021. [Consulta: 22 març 2021].
* ↑ «Estrella Damm: amor a primera vista, cuidar l'entorn pot ser sexi». NacióDigital. [Consulta: 19 juny 2021].
* ↑ 324cat. «Chanel s'imposa a Rigoberta Bandini i Tanxugueiras i representarà Espanya a Eurovisió», 30-01-2022. [Consulta: 31 gener 2022].
* ↑ Álvarez, Carmen. «Rigoberta Bandini y C. Tangana se sinceran sobre sus procesos creativos y sus giras» (en castellà). Cadena Dial, 17-10-2022. [Consulta: 4 febrer 2023].

## Enllaços externs

* Rigoberta Bandini reivindica el nou single "Perra", en directe a TV3 Preguntes freqüents (6 febrer 2021)